Polisie glo deel van kapingsindikaat | Maroela Media
Drie mense, twee van hulle wetstoepassingsbeamptes, is Dinsdag in hegtenis geneem kort nadat hulle 'n vragmotor na bewering gekaap het.
Die verdagtes is glo deel van 'n sindikaat bestaande uit verskeie verkeers- en polisiebeamptes wat vragmotors op Gauteng se snelweë kaap.
Simon Zwane, woordvoerder van die Padverkeersbestuurskorporasie (RTMC), sê 'n lid van die Ekurhuleni-metropolisie se BBP-beskermingseenheid, 'n lid van die polisie se blitspatrollie, en nog 'n lid van die publiek is gister in 'n voertuig met vals nommerplate in die Johannesburgse middestad opgemerk.
'n Lid van die nasionale verkeersdepartement se teenkorrupsie-eenheid het as gevolg van die nommerplate onraad vermoed en besluit om die voertuig se bewegings te monitor terwyl hy lede van die polisie se eenheid vir misdaadintelligensie en die provinsiale hoofwegpatrollie se hulp ingeroep het.
Die gesamentlike span het die verdagtes voorgekeer en in besit betrap van vuurwapens wat deur die staat uitgereik is.
Verdere ondersoek het later onthul dat die verdagtes vroeër glo 'n volgelaaide vragmotor in Strydompark in Randburg afgelewer het.
Volgens Zwane is die verdagtes na bewering deel van 'n sindikaat wat verskeie vragmotors op die R59, N3, Klipriviersweg en ander roetes in Gauteng gekaap het.
Die ondersoek duur voort. Die moontlikheid van nog inhegtenisnemings kan nie in dié stadium uitgeskakel word nie, sê Zwane.
Adv. Makhosini Msibi, uitvoerende hoof van die RTMC, het intussen die inhegtenisnemings as 'n belangrike deurbraak in die stryd teen vragmotorkapings in Gauteng bestempel.
"Daar was baie klagtes en bewerings oor die betrokkenheid van wetstoepassingsowerhede by hierdie gruwelike misdaad en hierdie inhegtenisnemings sal 'n vernietigende impak op die sindikaat hê."
Lede van die publiek word versoek om inligting wat van waarde in die ondersoek kan wees na 083 293 7989 te WhatsApp of per e-pos te stuur na [email protected].
Vals nommerplate of valse nommerplate???
Kriminele met "Badges" en SAPS verwag respek, die land se wetgewing is van binne gerot.
Die kriminele het reeds 'n vragmotor afgelewer maar hul word as beweerde kapers gelys!!!Wolf is as skaapwagter aangestel. Poligraaftoetse moet jaarliks op polisie gedoen word
Ag nee heng, dis skandelik!!!! En dan wonder hulle hoekom ons nie die polisie vertrou en respek toon nie. 95% van hulle is skelm en korrup. Sies Cele
Word die vrot kol nou onthul – ek dink ons sal sidder as ons weet hoe baie beamptes werk saam met sindikate omdat hul in 'n posisie is waar hul maklik toegang tot wapens het.